Գայանե Մկրտչյան

Գայանե Մկրտչյան (), հայ դերասանուհի։ ՀՀ վաստակավոր արտիստ (2012)։ Հայաստանի թատերական գործիչների միության անդամ (1971)։

Կենսագրություն 
Գայանե Մկրտչյանը ծնվել է 1952 թվականին Երևանում։ Ավարտել է Երևանի Խաչատուր Աբովյանի անվան դպրոցը։ Դպրոցական տարիներից հաճախել է Արշավիր Ղազարյանի և Պարզանուշ Պարոնյանի թատերական խմբակ։ 1969-1993 թվականներին եղել է Երևանի Պատանի հանդիսատեսի թատրոնի դերասանուհի։ Առաջին անգամ բեմում մարմնավորել է Բոնկայի դերը Դ.Դանչևի «Հեքիաթ չորս նմանակ եղբայրների մասին» ներկայացման մեջ։ 1971-1975 թվականներին սովորել է Երևանի գեղարվեստա-թատերական ինստիտուտի դերասանական ֆակուլտետում` Արտաշես Հովսեփյանի արվեստանոցում։ Պատանի հանդիսատեսի թատրոնի կազմում հյուրախաղերով հանդես է եկել Վրաստանում, Մոսկվայում, Մնջախաղի թատրոնի հետ` Միջին Ասիայում, Ուրալում, մերձմոսկովյան քաղաքներում, Գերմանիայում։ 1990-1995 թվականներին ներգրավված լինելով Նարեկ Դուրյանի «Բոհեմ» թատերախմբի կազմում հյուրախաղերով հանդես է եկել Ֆրանսիայում, Անգլիայում, Բելգիայում, Շվեյցարիայում, Հունաստանում, Կիպրոսում։
Մասնակցել է նաև ռադիոյի և հեռուստատեսության բազմաթիվ բեմադրությունների։ Հանրային հեռուստատեսությունում կրկնօրինակել է մի քանի տասնյակ ֆիլմեր։ 1997 թվականից Երևանի Գաբրիել Սունդուկյանի անվան ազգային ակադեմիական թատրոնի դերասանուհի է։

Ներկայացումներ 
 Մոխրոտ՝ Գաբբեի «Մոխրոտ»
 Հերդա՝ Ե. Շվարցի «Ձյունե թագուհի»
 Ազնվական կին՝ Ուիլյամ Շեքսպիրի «Մակբեթ»
 Յորքի դքսուհի՝«Ռիչարդ Երրորդ»
 Հերո՝ «Ոչնչից մեծ աղմուկ»
 Մարիաննա՝ Մոլիերի «Տարտյուֆ»
 Վալյա Բորց՝ Ա. Ֆադեևի «Երիտասարդ գվարդիա»
 Ժեննի Մարքս՝ Քսանինի «Ես մարդ եմ»
 Ջեմմա՝ Վոյնիչի «Բոռը»
 Աստրիդ՝ Ա. Լինդգրենի «Մանչուկն ու Կառլսոնը»
 Սիդ՝ Մարկ Տվենի «Թոմ Սոյերի արկածները»
 Մայր՝ Լ. Բերֆուզիի «Մեր ծնողների նևրոզները»
 Դքսուհի՝ Միխայիլ Բուլգակով «Դոն Քիշոտ»
 Ռուս կին՝ Ն. Դուրյանի «Հեյ, ջան Երևան»
 Կատերինա՝ Ֆյոդոր Դոստոևսկու «Ոճիր և պատիժ»
 Մաթիլդա՝ Ֆ. Դյուրենմաթի «Ծեր տիկնոջ այցը»
 Լուսյա՝ Լ. Անթառանյանի «Անառակ դստեր վերադարձը»

Ռադիոբեմադրություններ 
 Ա. Վամպիլովի «Մի անգամ Չուլիմսկում»
 Սեդա՝ Լևոն Շանթի «Հին աստվածներ»
 Էրենդիրա՝ Գաբրիել Գարսիա Մարկեսի «Պատմություն Էրենդիրայի և տատիկի մասին»

Հեռուստաներկայացումներ 
 Սոնյա՝ Անտոն Չեխովի «Քեռի Վանյա»
 Սոֆիյկու՝ Իոն Դրուցեի «Կասսամարե»

Հեռուստասերիալներ 
 «Որբերը»
 «Վերադարձ»
 «Ուր է իմ տղամարդը»

Պարգևներ 
 ՀՀ վաստակավոր արտիստ, 2012
 ԽՍՀՄ Աշխատանքի արիության մեդալ

Ծանոթագրություններ 

Հայ դերասաններ
Երևանի պետական գեղարվեստաթատերական ինստիտուտի շրջանավարտներ
ՀՀ վաստակավոր արտիստներ